Στριφτάρια με σιτσιλιάνικο πέστο
Casarecce con pesto alla siciliana: Πέστο δεν είναι μόνο ένα. Το σιτσιλιάνικο έχει και ντομάτα και ρικότα και καυτερή πιπεριά.
500 γρ. casarecce ή στριφτάρια, τα βρίσκουμε από διάφορες εταιρείες ζυμαρικών σε σούπερ μάρκετ και παντοπωλεία, 500 γρ. ντομάτες ώριμες, ξεφλουδισμένες και ξεσποριασμένες, 100 γρ. φρέσκια ricotta (μαλακό, ελαφρύ κρεμώδες τυρί – σε όλα τα σούπερ μάρκετ) ή ανθότυρο, 60 γρ. παρμεζάνα ή grana padano, τριμμένα + λίγο ακόμα για το πασπάλισμα, 80 γρ. αμύγδαλα λευκά, καβουρδισμένα , 3 σκελίδες σκόρδο, 1 καυτερή ξερή πιπερίτσα (πεπεροντσίνο) , 25-30 φύλλα από βασιλικό πλατύφυλλο , 80 ml ελαιόλαδο, αλάτι, πιπέρι φρεσκοτριμμένο 
Χτυπάμε στον πολυκόφτη όλα τα υλικά για σιτσιλιάνικο πέστο μέχρι να σχηματιστεί μια λεία κρέμα. Σε άφθονο αλατισμένο νερό που κοχλάζει βράζουμε τα ζυμαρικά σύμφωνα με τις οδηγίες της συσκευασίας. Τα σουρώνουμε και κρατάμε λίγο από το νερό όπου τα βράσαμε στην άκρη.Τα ρίχνουμε αμέσως στην άδεια πλέον κατσαρόλα και τα ανακατεύουμε με τη σάλτσα πέστο. Αν η σάλτσα είναι πολύ πηχτή, την αραιώνουμε με λίγο από το νερό που κρατήσαμε στην άκρη. Αλατοπιπερώνουμε (με προσοχή γιατί το τυρί είναι αρκούντως αλμυρό) και σερβίρουμε αμέσως. Αν θέλουμε, πασπαλίζουμε με λίγο τυρί επιπλέον.
Ζυμαρικά,Ντομάτα,Τυρί,Χορτοφαγικά